আড়িপাতার অভিযোগ ট্রাম্পের, অস্বীকার ওবামার : সাবেক মার্কিন প্রেসিডেন্ট বারাক ওবামার বিরুদ্ধে টেলিফোনে আড়িপাতার অভিযোগ তুলেছেন প্রেসিডেন্ট ডোনাল্ড ট্রাম্প, যদিও তা নাকচ করে দিয়েছেন ওবামার মুখপাত্র কেভিন লুইস। ট্রাম্প অভিযোগ করেছেন, যুক্তরাষ্ট্রে প্রেসিডেন্ট নির্বাচনের আগে ট্রাম্প টাওয়ারে আড়িপাতার জন্য নির্দেশ দিয়েছিলেন প্রেসিডেন্ট বারাক ওবামা। এমন কর্মকাণ্ডকে তিনি ‘ভয়াবহ’ বা টেরিবল বলে আখ্যায়িত করেন। এর জবাব দিয়েছেন ক্ষমতা থেকে ২০ জানুয়ারি বিদায় নেওয়া প্রেসিডেন্ট বারাক ওবামার মুখপাত্র কেভিন লুইস। বলেছেন, ওবামা প্রশাসনের প্রধান নীতি ছিল আইন মন্ত্রণালয়ের কোনো তদন্তে হোয়াইট হাউসের কর্মকর্তাদের নাক না গলানো। এই চর্চার অংশ হিসেবে ওবামা বা হোয়াইট হাউসের কোনো কর্মকর্তা মার্কিন কোনো নাগরিকের বিরুদ্ধে নজরদারির নির্দেশ দেননি। এ বিষয়ে যেসব অভিযোগ উত্থাপন করা হচ্ছে তা মিথ্যা। যদিও অভিযোগের ব্যাপারে কোনো প্রমাণ দেখাতে পারেননি, তবে টুইট বার্তায় ট্রাম্প বলছেন, নির্বাচনী প্রচারণার সময় তার ট্রাম্প টাওয়ারের ফোনে আড়িপাতা হয়েছে। ডেমোক্রেট নেতারা অবশ্য বলছেন, রাশিয়ার কর্মকর্তাদের সঙ্গে ট্রাম্প প্রশাসনের সম্পর্কের বিষয় ধরে যে স্বতন্ত্র তদন্তের দাবি উঠেছে, তা থেকে নজর সরাতেই ট্রাম্প এসব অভিযোগ তুলছেন। বিবিসির সংবাদদাতারা বলছেন, ট্রাম্পের অভিযোগের বিষয়ে একটি বিচার বিভাগীয় তদন্ত শুরু হতে পারে। এএফপি, সিএনএন।